Man skuldig aan talle inbrake in NelspruitDaniel Wagenaar (32) is op sewe aanklagte van huisbraak en diefstal skuldig bevind. (Foto: Valke) ‘n 32-jarige man is in die Nelspruit-distrikshof in Mpumalanga op sewe aanklagte van huisbraak en diefstal skuldig bevind. Daniel Wagenaar moet op 14 Oktober weer in die hof verskyn waar ŉ voorvonnisverslag aangehoor sal word. Wagenaar is in Maart vanjaar in hegtenis geneem nadat vingerafdrukke hom met ’n inbraak by die Valke se kantoor in Mbombela (Nelspruit) op 6 Maart verbind het. Hy het ook versuim om op 9 Maart in verband met twee ander huisbraak- en diefstalsake by die hof aan te meld. Volgens kapt. Dineo Lucy Sekgotodi, polisiewoordvoerder, hou dié sake verband met twee voorvalle wat onderskeidelik in Julie 2019 en Desember 2021 plaasgevind het. Die Valke het op dieselfde dag ’n lasbrief vir sy inhegtenisneming bekom en Wagenaar kort daarna by sy wegkruipplek opgespoor. Hy is sedertdien in aanhouding en sal binnekort gevonnis word.